Meelis Atonen: Meil läks üldiselt hästi. Me ei saa kurta, et oleks olnud mingi teema, mida me ise oleksime tahtnud üleval hoida, kuid mis ei jäänud kõlama. Tagantjärele võib öelda, et üks meie endi ülestõstetud teema, mille pärast me väga muretsesime, oli pronkssõdur. Kõik arvavad, et me olime väga enesekindlad, et see toodab plusse. Tegelikult arvasin ise kolm-neli kuud enne valimisi, et kampaania ajal hakatakse meilt küsima, miks see kuju seal ikka veel seisab, miks Andrus Ansip on ainult sõnade mees. Seega oli meie kõige suurem hirm, et teema läheb kontrolli alt välja ja pöördub meie vastu. Teine teema, mille puhul peame partneritele väga tänulikud olema, on nn peaministri teema. Üritasime ise Ansipit kui peaministrit jõulise ja hea liidrina välja pakkuda. Ka teised erakonnad hakkasid seda teemat omakorda tootma, reklaamis välja tooma. Seega oli meil teemadega pigem nii, et mõnega läks paremini, kui ise lootsime.